Topgehalte hokkiekliniek vir laerskole
Op 6 en 13 Julie 2019 het Hoërskool Riebeeckrand vir die tweede agtereenvolgende jaar 'n hokkiekliniek vir laerskoolspanne aangebied. Vanaf 2015 – 2017 het Riebeeckrand aanvanklik 'n hokkietoernooi vir 'n groot getal laerskoolspanne aangebied. Alhoewel dié toernooi 'n reuse sukses was, het Riebeeckrand se hokkieafrigters met die jare saam 'n groter behoefte na 'n hokkiekliniek geïdentifiseer, en dit spoedig moontlik geïmplementeer.
Vanjaar se hokkiekliniek was aangebied vir 0/10 – 0/13 seuns- en dogtershokkiespanne. Riebeeckrand se hokkieafrigters, 1ste seuns- en dogtershokkiespan het die laerskole gehelp om basiese vaardighede te bemeester, asook hoe om gevorderde tegnieke tydens wedstryde te implementeer. Me. Letsie Grobler, trotse Riebeeckrand personeellid, het haar kennis en vaardighede as 0/12 D12-hokkieafrigter ook met die leerders en hul afrigters gedeel.
Dié kliniek was 'n reuse sukses. Riebeeckrand wens die laerskoolhokkiespanne sterkte toe met hul hokkieliga wat eersdaags begin.
Riebeeckranders by SA stoeikampioenskappe
Henko Jacobs en Chanelle Groenewald, toon geen vrees op die stoeimat nie. Henko en Chanelle het beide deurgedring om aan die 2019 SA stoeikampioenskappe deel te neem. Vanjaar se kampioenskappe het op 21 en 22 Junie in Middelburg plaasgevind.
Chanelle het in die 0/17-damesafdeling 'n 1ste plek behaal en spog breëbors met haar SA kleure wat sy verwerf het. Henko het in drie verskillende afdelings deelgeneem. In die Freestyle Kadette 71kg afdeling het hy 'n 2de plek behaal, in die Greco Kadette 80kg afdeling 'n 4de plek en in die Greco Juniors 72kg afdeling 'n 5de plek.
Riebeeckrand is trots op dié twee leerders wat met groot sukses hul drome najaag.
8ste keer in SA korfbalspan
Riebeeckrand spog met die uitstekende prestasie dat daar nou reeds vir die 8ste jaar van ons leerders en personeel in die SA korfbalspan opgeneem is. Chanéy Lindner, 'n trotse personeellid van Riebeeckrand, is in die Senior Dames SA korfbalspan opgeneem en Chiané Visagie, 'n gr.10-leerder van Riebeeckrand, in die 0/17-SA korfbalspan.
Chanéy en Chiané was beide in die Wesrandspan opgeneem, en het 24 – 29 Junie aan die SA toernooi te Pretoriadeelgeneem, waar hulle tot die SA spanne verkies is. Beide dié twee spelers speel al van 'n jong ouderdom af korfbal. Beide van hulle spog ook vanjaar met die 8ste keer wat hul tot 'n SA korfbalspan verkies is. Dit is voorwaar 'n puik prestasie! Die Riebeeckrandfamilie wens hulle sterkte toe met hul vertoonwedstryde wat op 9 -10 Augustus in Durban plaasvind.
Riebeeckrand skenk 547 komberse aan gemeenskap
Hoërskool Riebeeckrand het einde Meimaand 'n kombersprojek geloods waaraan die hele skool deelgeneem het. Die drie leerders wat die beheerliggaamverteenwoordigers van die skool is, het met die inisiatief na vore gekom. Al die leerders van Riebeeckrand het die projek ondersteun en komberse skool toe gebring sodat minderbevoorregtes in die Randfonteingemeenskap 'n warm winterseisoen kan geniet.
Riebeeckrand is trots op hul leerders wat op só mooi wyse uitreik na hul medemens. 'n Totaal van 547 komberse is ingesamel en kon Riebeeckrand 'n groot verskil in die gemeenskap maak. Komberse is eerstens na Riebeeckrand en hul buurskole versprei om te verseker dat elke leerder 'n warm kombers vir die winter het. Daarna is die oorblywende komberse verdeel tussen behoeftige gesinne in die dorp, NG Welsyn, Randpoort Renaissance, Door of Hope, karwagte, SPCA en Cast Away Animal Sanctuary. Riebeeckrand het ook meer as 60 komberse aan Mev. Africa, Reinette Boshoff, geskenk wat sy met 'n uitreikprojek van haar eie aan behoeftiges kon uitdeel.
Dit is voorwaar 'n voorreg om 'n verskil in ander se lewens te maak, en te weet dat 'n groot deel van die Randfonteingemeenskap warm in die koue nagte kan gaan slaap. Riebeeckrand bedank elke leerder wat 'n bydrae gemaak het tot die kombersprojek – Voluit vir Riebeeckrand.